paragraph_text: Trovanje (gađenje) izvora (ili pokušaj trovanja izvora) vrsta je neformalne logičke zablude kod koje se pred publikom o ciljanoj osobi preventivno predstavljaju nevažne negativne informacije s krajnjom namjerom diskreditiranja ili ismijavanja onoga što će ciljana osoba reći. Trovanje izvora može biti poseban slučaj argumentum ad hominem, a pojam je u tom smislu prvi put upotrijebio John Henry Newman u svom djelu Apologia Pro Vita Sua (1864). Podrijetlo tog pojma leži u trovanju izvora, drevnoj ratnoj praksi izlijevanja otrova u izvore svježe vode pred vojskom koja nadire, kako bi se smanjila snaga napadačke vojske.